दूसरे टेस्ट के बाद ऑस्ट्रेलिया लौटे थे, स्मिथ करेंगे टीम को लीड
India Vs Australia ODI 2023 Squad - ऑस्ट्रेलिया के खिलाफ भारत ने चार टेस्ट मैचों की सीरीज 2-1 से अपने नाम कर ली है। अब भारत और ऑस्ट्रेलिया के बीच तीन मैचों की वनडे सीरीज खेली जाएगी
भारत और ऑस्ट्रेलिया के बीच 17 मार्च से 3 वनडे की सीरीज शुरू होने जा रही है। ऑस्ट्रेलिया के कप्तान पैट कमिंस इस सीरीज से बाहर हो चुके हैं। क्रिकेट ऑस्ट्रेलिया ने मंगलवार को इसकी जानकारी दी। उनकी जगह उपकप्तान स्टीव स्मिथ टीम को लीड करेंगे।
कमिंस मां की तबियत खराब होने के कारण दिल्ली टेस्ट के बाद स्वदेश लौट गए थे। 10 मार्च को उनका निधन हो गया। ऑस्ट्रेलिया के सलामी बल्लेबाज डेविड वार्नर और ऑलराउंडर एश्टन एगर भी बीच दौरे में स्वदेश लौटे थे। वनडे सीरीज के लिए दोनों ही वापस भारत आएंगे।
10 मार्च को हुआ कमिंस की मां का निधन 
ऑस्ट्रलियाई कप्तान पैट कमिंस भारत के खिलाफ दिल्ली टेस्ट के बाद मां की तबियत बिगड़ने की वजह से ऑस्ट्रेलिया लौट गए थे। कमिंस की मां मारिया लंबे समय से बीमार थीं। उन्हें ब्रेस्ट कैंसर था। मारिया पिछले कुछ दिनों से पैलेएटिव केयर में थीं। इसके बाद 10 मार्च यानी शुक्रवार को कमिंस की मां का निधन हो गया। इस वजह से कमिंस ने वनडे सीरीज से बाहर रहने का फैसला किया। 
भारत के खिलाफ 3 वनडे खेलेगा ऑस्ट्रेलिया 
ऑस्ट्रेलिया से भारत ने टेस्ट सीरीज जीत ली है। अब भारत और ऑस्ट्रेलिया के बीच तीन मैचों की वनडे सीरीज खेली जाएगी। सीरीज का पहला मुकाबला शुक्रवार को मुंबई में होगा।
मैक्सवेल और मार्श की वापसी 
वनडे में ऑस्ट्रेलियाई टीम में ग्लेन मैक्सवेल और मिचेल मार्श की लंबे समय बाद वापसी हुई है। मैक्सवेल नवंबर में टी-20 वर्ल्ड कप के बाद चोटिल हो गए थे। वे एक बर्थडे पार्टी में फिसल गए थे, जिस कारण उनके पैर में चोट आई। वहीं, मार्श बाएं टखने की चोट के कारण काफी समय तक टीम से बाहर रहे थे।
मैक्सवेल डोमेस्टिक क्रिकेट में वापसी कर चुके हैं। हालांकि, वापसी के बाद पहले ही मैच में उन्हेंं उंगली में चोट आई थी। लेकिन अब वह चोट से उभर चुके हैं और भारत के खिलाफ खेलने के लिए फिट हैं।
रिचर्डसन की जगह एलिस शामिल 
ऑस्‍ट्रेलिया के तेज गेंदबाज जाय रिचर्डसन स्क्वॉड में शामिल थे, लेकिन चोट की वजह से वे भी बाहर हो गए। ऑस्ट्रेलिया क्रिकेट ने कुछ दिन पहले इसकी जानकारी दी थी। उन्हें हैमस्ट्रिंग में चोट आई है। 26 साल के रिचर्डसन की जगह टीम में मीडियम फास्ट बॉलर नाथन एलिस को शामिल किया गया है। एलिस ने ऑस्ट्रेलिया के लिए 3 वनडे खेले हैं।
वनडे सीरीज के लिए दोनों टीमें 
ऑस्ट्रेलिया टीम: स्टीव स्मिथ (कप्तान), सीन एबॉट, एश्टन एगर, एलेक्स केरी, नाथन एलिस, कैमरन ग्रीन, ट्रैविस हेड, जोश इंग्लिस, मार्नस लाबुशेन, मिचेल मार्श, ग्लेन मैक्सवेल, मिचेल स्टार्क, मार्कस स्टोइनिस, डेविड वॉर्नर, एडम जंपा।
भारतीय टीम: रोहित शर्मा (कप्तान), शुभमन गिल, विराट कोहली, श्रेयस अय्यर, सूर्यकुमार यादव, केएल राहुल, इशान किशन (विकेटकीपर), हार्दिक पांड्या (उपकप्तान), रविंद्र जडेजा, कुलदीप यादव, वाशिंगटन सुंदर, युजवेंद्र चहल, मोहम्मद शमी, मोहम्मद सिराज, उमरान मलिक, शार्दुल ठाकुर, अक्षर पटेल और जयदेव उनादकट।